裴祭酒尚書見示春歸城南青松塢別墅寄王左丞高侍郎之什命同作
作者：劉禹錫
朝代：唐

paragraphs: 蚤宦閱人事，晚懷生道機。
時從學省出，獨望郊園歸。
野彴度春水，山花映巖扉。
石頭解金章，林下步綠薇。
青松鬱成塢，脩竹盈尺圍。
吟風起天籟，蔽日無炎威。
危徑盤羊腸，連甍聳翬飛。
幽谷響樵斧，澄潭環釣磯。
因高見帝城，冠蓋揚光輝。
白雲難持寄，清韻投所希。
二公如長離，比翼翔太微。
含情謝林壑，酬贈駢珠璣。
顧予久郎潛，愁寂對芳菲。
一聞丘中趣，再撫黃金徽。